අවිස්සාවේල්ල මූලික රෝහලේ මෘත ශරීරාගාරයේ අධිශීතකරණ නිතරම අක්‍රීයවීම නිසා එහි ඇති මළසිරුරු කුණුවී ප්‍රදේශය පුරා දුර්ගන්ධය පැතිරෙමින් පවතියි.මේ නිසා රෝහල් සේවකයන් මෙන්ම රෝහලට පැමිණෙන අය හා අවට පදිංචිකරුවන්ද මහත් අසීරුතාවයට පත්වී සිටිති.අසූවේ දශකයේදී පමණ සවිකර ඇති මේ ශීතකරණ පාවිච්චියට ගත නොහැකි තරමට අබලන්වී ඇති නිසා අලුත්වැඩියා කර ටික දිනකින් නැවත අක්‍රියත්වයට පත්වේ.අවිස්සාවේල්ල, කොස්ගම, රුවන්වැල්ල, තල්දූව, ඇහැලියගොඩ ප්‍රදේශවලදී හදිසි අනතුරු නිසා මිය යන අයගේ මළසිරුරු පශ්චාත් මරණ පරීක්‍ෂණ සඳහා මේ මෘත ශරීරාගාරයට රැගෙන එනු ලබන අතර හඳුනා නොගත් අයගේ මළසිරුරුද හඳුනාගන්නා තෙක් මෙහි තැම්පත්කර තැබෙයි.මේ සම්බන්ධව අදහස් පළකළ රෝහල් අධ්‍යක්‍ෂ වෛද්‍ය පනාගොඩ මහතා, මෙම කරුණු පිළිබඳ බස්නාහිර පළාත් සෞඛ්‍ය අමාත්‍යාංශයට දන්වා තිබෙන බවත්, කඩිනමින් නිසි පිළිතුරක් ලැබෙතැයි අපේක්‍ෂා කරන බවත්ය.එසේම වෙනත් පොලිස්ථානවලින් මළසිරුරු ගෙන ඒම තාවකාලිකව නැවැත්වීමටද සිදුවූ බව වැඩිදුරටත් ප්‍රකාශ කළේය.